অবশ্য তিনি চড়া মেজাজের লোক ছিলেন। কিন্তু তাঁর চড়া মেজাজ কাউকে হেয় বা অপমানিত করত না। তিনি সবাইকে আপন করে নিতে জানতেন। তাঁর সঙ্গে পরিচয় একটি সৌভাগ্যের ব্যাপার ছিল। বস্তুত তাঁর ঘনিষ্ঠ সাহচর্যে কাজ করার সুযোগ পেয়ে নিজেকে সৌভাগ্যবান মনে করি। নতুন করে সমাজ-চেতনার উন্মেষ ও জীবন দর্শন আমার চক্ষু খুলে দেয়, নতুন মনের জগতে প্রবেশ করি। তাঁর বিয়োগের পর নিজের অন্তরে যখনই তাঁর স্মৃতিচারণ করি, বিয়োগব্যথা ছাড়িয়ে এক অনির্বচনীয় আনন্দ বোধ করি। তাঁর উদারতার ফসল অনেকেই ভোগ করেছেন। যেহেতু তিনি আধুনিক স্থাপত্যের চর্চা করতেন, ধনী সচ্ছল আত্মীয় বন্ধুরা তাঁদের ভবন নির্মাণে বিনা পারিশ্রমিকে স্থাপত্য ডিজাইনের সঙ্গে আমার প্রকৌশলী-সেবা লাভ করেছেন। আমি অবশ্য নির্বিচারে ধনী ও সচ্ছল আত্মীয় বন্ধুদের সেবাদানকে বৈষম্যমূলক মনে করতাম – অন্তত বাণিজ্যিক স্বার্থে ব্যবহারের জন্য ভবন নির্মাণে। কিন্তু তিনি এই বিচার করতেন না। আমি মনে করতাম এবং এখনো করি, বিনা পারিশ্রমিকে ধনীদের সেবাদান – চূড়ান্ত বিশ্লেষণান্তে এর অর্থ হচ্ছে তাদের জন্য ব্যয় অন্য পারিশ্রমিক দাতা client-দের কাছ থেকে উসুল করা, বা নিজের সম্ভাব্য আয়লব্ধ লাভ ক্ষয় করে দান করা। আমার মত ছিল – এখনো আছে, ধনীদের স্বার্থে দান হচ্ছে নির্ধনদের স্বার্থহরণ। আমার কথা হচ্ছে, দান বা স্বার্থত্যাগ হবে নির্ধনদের জন্য, ধনীদের জন্য নয়; কিন্তু এসব চিন্তার ঊর্ধ্বে তিনি ছিলেন নির্বিচারে উদার।